Tonerne flyder i en let og smuk strøm, når 17-årige Kasper Larsen fra Nørresundby sidder bag klaveret. Han er faktisk så dygtig, at han nu er dansk mester i klaver. Kasper vandt i aldersgruppen 15-17-årige. Han er førsteårselev på MGK (Musikalsk GrundKursus) på Aalborg Talentakademi, der er en del af Aalborg Kulturskole. Inden Kasper kom på MGK, gik han i Talentklassen på kulturskolen. Musikken er for Kaspers vedkommende ikke kommet ind med modermælken, idet hans forældre ikke spiller musik. Kasper har fundet sin egen kærlighed til den klassiske musik. Ud over 1. præmien vandt Kasper også en særlig pris for bedste udførsel af moderne musik. Foruden Kasper havde tre andre elever fra Aalborg Kulturskole også kvalificeret sig til finalen i Aarhus, og generelt set er niveauet i Aalborg de seneste år blevet så højt, at det er sammenligneligt med niveauet i København, udtalte bedømmelsesudvalget. Det er første gang, at en pianist fra Aalborg løber med førstepræmien.

Opsummering:
Kasper Larsen fra Nørresundby har netop vundet 1. præmie i Steinway Piano Festival.